એને જોવા આવનાર પહેલો યુવાન નિહિત એક એન્જિનિયર હતો. સરકારી ખાતામાં સારી પોસ્ટ પર નિમાયો હતો. એને સ્વાતિ પસંદ હતી. સ્વાતિને પણ એ ગમી ગયેલો, પણ વાતચીત કર્યા પછી એના ચહેરા પરનો નકાબ ઉતરી ગયો હતો. નિહિતનો પગાર એક લાખ રુપિયા હતો છતાં એ લાંચ લેતો હતો. આ વાત નિહિતે જ એક મુલાકાતમાં સ્વાતિને કહી હતી. અધધધ.. કહી શકાય તેટલો પગાર છતાં યાચક જેવી વૃત્તિ ધરાવતો હતો એ! ને બીજી જ પળે સ્વાતિની નજરમાંથી એ ઊતરી ગયો હતો. રેસ્ટોરાંમાં નાસ્તો કરતાં એ ઊભી થઇ ગઇ હતી. નિહિત એની પાછળ દોડ્યો હતો…અરે! પણ… સ્વાતિ શું થયું? ને એ ગુસ્સો બતાવી ચાલી ગઇ હતી ઘરે. એ પછી એનાં વારંવાર મોબાઇલ આવતાં છેવટે સ્વાતિએ કહી દીધુ હતું ‘તારા પૈસા તને મુબારક..’ ગુડ બાય….હું તારી સાથે સુખેથી નહીં જીવી શકું ને ફોન કટ…સ્વમાની સ્વાતિએ એ પછી ય નિહિતને માફ કર્યો ન હતો. ઘરનાં ને લાગ્યું કે એક સ્ત્રી સ્વાતિએ એક સારો છોકરો ગુમાવ્યો હતો.